b'\n_START_ARTICLE_\nTuTo Hockey\n_START_SECTION_\nTuTon j\xc3\xa4\xc3\xa4kiekkohistoriaa\n_START_PARAGRAPH_\nTurun Toverit perustettiin 1929, ja j\xc3\xa4\xc3\xa4kiekko otettiin Toverien ohjelmaan vuonna 1946. Sotien j\xc3\xa4lkeen j\xc3\xa4\xc3\xa4kiekko syrj\xc3\xa4ytti Turussa nopeasti j\xc3\xa4\xc3\xa4pallon, ja TuTollekin tuli kiire aloittaa j\xc3\xa4\xc3\xa4kiekkotoiminta, koska useimmat jalkapalloilijat pelasivat talvella j\xc3\xa4\xc3\xa4kiekkoa. J\xc3\xa4\xc3\xa4kiekon sarjatoimintaan TuTo meni mukaan vuonna 1950._NEWLINE_Turun Toverien j\xc3\xa4\xc3\xa4kiekkohistoriassa on ollut nousuja ja laskuja, ja joukkue on pelannut eri sarjatasoilla aina Maakuntasarjasta niin sanottuun Suomensarjaan sek\xc3\xa4 vanhassa SM-liigaa edelt\xc3\xa4neess\xc3\xa4 Mestaruussarjassa, jonne Toverit nousivat 1960-luvun puoliv\xc3\xa4liss\xc3\xa4. TuTo kilvoitteli tuolloin enemm\xc3\xa4n tai v\xc3\xa4hemm\xc3\xa4n tasap\xc3\xa4isesti kilpailijaseura TPS:n kanssa. Kaudesta 1967\xe2\x80\x931968 alkaen TuTo oli joka vuosi sarjataulukossa TPS:n edell\xc3\xa4 lukuun ottamatta SM-liigan synty\xc3\xa4 edelt\xc3\xa4nytt\xc3\xa4 kautta 1974\xe2\x80\x931975, jolloin TuTo j\xc3\xa4i sarjan viimeiseksi ja putosi suoraan vastaperustettuun I-divisioonaan. _NEWLINE_TuTo kauppasi parhaat pelaajansa Tepsille, ja joutui samalla luopumaan sarjapaikastaan my\xc3\xb6s I-divisioonassa. Kovilla tutolais-sarjajyrill\xc3\xa4 vahvistettu TPS kykenikin saavuttamaan vastaperustetun SM-liigan ensimm\xc3\xa4isen mestaruuden, mutta TuTo joutui ottamaan vauhtia alasarjoista kausina 1975\xe2\x80\x931983.  Vuonna 1988 seura muutti nimens\xc3\xa4 TuTo Hockey -muotoon ja irtaantui samalla Turun Toverien yhdistyksest\xc3\xa4. Nykyisin TuTo Hockey Oy on osakeyhti\xc3\xb6, jonka p\xc3\xa4\xc3\xa4omistaja on Reijo Paksal._NEWLINE_Ykk\xc3\xb6sdivisioonassa vietetyn runsaan kymmenen vuoden j\xc3\xa4lkeen joukkue onnistui Juhani Tammisen valmentamana nousemaan takaisin SM-liigaan kauden 1993\xe2\x80\x931994 p\xc3\xa4\xc3\xa4tteeksi. Liigavisiitti j\xc3\xa4i kahden kauden mittaiseksi, ja TuTo putosi takaisin ykk\xc3\xb6sdivisioonaan. Seuran pitk\xc3\xa4j\xc3\xa4nnitteinen tavoite on kuitenkin ollut nousu takaisin SM-liigaan. SM-liigan sulkeminen ja ykk\xc3\xb6sdivisioonan muuttuminen Mestikseksi on est\xc3\xa4nyt suoran nousumahdollisuuden pelaamalla. Kauden 2006\xe2\x80\x932007 lopuksi j\xc3\xa4rjestettiin kuitenkin tasonmittaussarja SM-liigan runkosarjan huonoimman (KalPa) ja Mestis-finaaleihin ylt\xc3\xa4neen hopeajoukkueen Mikkelin Jukurien v\xc3\xa4lill\xc3\xa4. Mik\xc3\xa4li TuTo tai Vaasan Sport olisi voittanut Mestiksen finaalit, olisi joukkueilla ollut mahdollisuus tasonmittaukseen._NEWLINE_Kaudella 2007\xe2\x80\x932008 liigakarsintoja tai tasonmittauksia ei j\xc3\xa4rjestetty, mutta Suomen j\xc3\xa4\xc3\xa4kiekkoliitto ry:n liittohallitus ja J\xc3\xa4\xc3\xa4kiekon SM-liiga Oy p\xc3\xa4\xc3\xa4siv\xc3\xa4t sopimukseen liigakarsintojen j\xc3\xa4rjest\xc3\xa4misest\xc3\xa4 vuonna 2009. Karsintoja ei pelata, jos nousukandidaatti ei t\xc3\xa4yt\xc3\xa4 m\xc3\xa4\xc3\xa4riteltyj\xc3\xa4 ehtoja. TuTo t\xc3\xa4ytti jo kaudella 2006\xe2\x80\x932007 tasonmittauskriteerit, ja tavoitteena on t\xc3\xa4ytt\xc3\xa4\xc3\xa4 n\xc3\xa4m\xc3\xa4 kriteerit my\xc3\xb6s tulevaisuudessa._NEWLINE_TuTo on pelannut pitk\xc3\xa4\xc3\xa4n ykk\xc3\xb6sdivisioona/Mestistasolla, ja 15. joulukuuta pelattu ottelu Jokipojat\xe2\x80\x93TuTo oli seuran tuhannes ottelu ykk\xc3\xb6sdivisioona/Mestistasolla. Viidessadas voitto ykk\xc3\xb6sdivisioona/Mestistasolla tuli samassa peliss\xc3\xa4._NEWLINE_TuTossa koetut muutokset ovat tuoneet kaudella 2007\xe2\x80\x932008 esiin ristiriitoja seuran hallituksessa. Seuran p\xc3\xa4\xc3\xa4omistaja Reijo Paksal ilmoitti 7.11.2007 halustaan sementoida TuTo-j\xc3\xa4\xc3\xa4kiekon henki siirt\xc3\xa4m\xc3\xa4ll\xc3\xa4 seuran omistuksen s\xc3\xa4\xc3\xa4ti\xc3\xb6pohjalle. _NEWLINE_14.11.2007 TuTon hallituksen puheenjohtaja, yli 20 vuotta seuran hallituksessa ollut Esko Heinonen erosi teht\xc3\xa4vist\xc3\xa4\xc3\xa4n. Vuodesta 2003 puheenjohtajana toiminut Heinonen kertoi eronsa perustuvan \xe2\x80\x9djatkuvaan ep\xc3\xa4luottamukseen ja erimielisyyteen TuTo Hockey Oy:n p\xc3\xa4\xc3\xa4omistajan Reijo Paksalin kanssa\xe2\x80\x9d. Heinosen mukaan \xe2\x80\x9dh\xc3\xa4nell\xc3\xa4 ja Paksalilla on selv\xc3\xa4t n\xc3\xa4kemyserot yhti\xc3\xb6n kehitt\xc3\xa4misest\xc3\xa4, osakep\xc3\xa4\xc3\xa4oman kasvattamisesta ja omistajapohjan laajentamisesta sek\xc3\xa4 seuran tulevaisuuden strategioista\xe2\x80\x9d. Heinonen keskittyy jatkossa TuTon junioritoimintaan. Esko Heinosen veli Matti erosi my\xc3\xb6s hallituksesta, mutta jatkaa joukkueenjohtajana. Esko Heinosen poika, 21 vuotta seuran palveluksessa ollut ja vuodesta 1998 markkinointip\xc3\xa4\xc3\xa4llikk\xc3\xb6n\xc3\xa4 ty\xc3\xb6skennellyt Ville Heinonen erosi toimestaan 20. joulukuuta 2007. Samaan aikaan TuTo palkkasi nelj\xc3\xa4 uutta henkil\xc3\xb6\xc3\xa4 markkinointi- ja myyntiteht\xc3\xa4viin._NEWLINE_TuTon valmentaja Ismo Lehkonen ilmaisi 8. marraskuuta 2007 odottavansa seuralta linjanvetoa ensi kauden ja SM-karsintaan valmistautumisen suhteen. Heinosten l\xc3\xa4hdetty\xc3\xa4 Lehkonen ilmoitti 22. joulukuuta j\xc3\xa4tt\xc3\xa4v\xc3\xa4ns\xc3\xa4 seuran kuluvan kauden loputtua Kaudella 2008\xe2\x80\x932009 joukkuetta valmensi Lehkosen kakkosvalmentajana toiminut Petri Niukkanen.\n_START_SECTION_\nKaudet 1983\xe2\x80\x931994 p\xc3\xa4hkin\xc3\xa4nkuoressa\n_START_PARAGRAPH_\nEnsimm\xc3\xa4isell\xc3\xa4 divarikaudellaan 1983\xe2\x80\x931984 TuTo sijoittui runkosarjassa nelj\xc3\xa4nneksi. Hyv\xc3\xa4n ensimm\xc3\xa4isen divisioonakauden varmisti joukkueeseen tullut kanadalaismaalivahti Jim Bedard. Muutoin joukkue oli tasainen, ja siihen toi kokemusta jo kaudella 1966\xe2\x80\x931967 TuTossa SM-sarjaa pelannut Kari Johansson, joka oli pelannut v\xc3\xa4lill\xc3\xa4 my\xc3\xb6s TPS:n paidassa liigaa, voittaen mestaruudenkin. Kauden yleis\xc3\xb6keskiarvo oli 1\xc2\xa0097. _NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa Markku Haapaniemi, Mauri Eivola, Jukka Koivu, Janne Karelius, Ilkka Laaksonen, Pekka Helander ja Rauno Sj\xc3\xb6roos._NEWLINE_Kaudella 1984\xe2\x80\x931985 TuTo sijoittui j\xc3\xa4lleen nelj\xc3\xa4nneksi. TuTon kauden runkopelaajia olivat muun muassa puolustaja Seppo Suoraniemi sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Esa Tutti, Markku Haapaniemi ja Kari Numminen. Maalilla jatkoi Bedard. Kauden yleis\xc3\xb6keskiarvo oli 785. _NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa Teppo Virta, Jouni Kantola, Pekka Helander, Kai Ortio ja Timo Vuorinen._NEWLINE_1985\xe2\x80\x931986 TuTo sijoittui runkosarjassa toiseksi. Tehoista vastasivat muun muassa Jari Hirsim\xc3\xa4ki ja Juha Virtanen, ja 91 prosentin torjuntatehoilla ty\xc3\xb6skennellyt Bedard. Liigakarsinnassa TuTo pelasi KooKoon, HPK:n ja Jokereiden kanssa, p\xc3\xa4\xc3\xa4tyen Jokereiden kanssa tasapisteisiin. Kupittaalla pelatussa uusintaottelussa Jokerit voitti 4\xe2\x80\x931 ja s\xc3\xa4ilytti sarjapaikkansa. Kauden yleis\xc3\xb6keskiarvo oli 1\xc2\xa0855._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa Suoraniemi, Ortio, Markku Hakulinen, Markku Haapaniemi, Jouni Kantola, Pekka Helander, Mika Viitaharju ja Mika Pynn\xc3\xb6nen._NEWLINE_Kaudella 1986\xe2\x80\x931987 TuTo sijoittui j\xc3\xa4lleen runkosarjassa toiseksi. TuTon maalivahteihin liittyi my\xc3\xb6hemmin Ranskan maajoukkuetta edustanut Petri Yl\xc3\xb6nen, hy\xc3\xb6kk\xc3\xa4ykseen liittyiv\xc3\xa4t muun muassa Jukka Porvari ja Petri Niukkanen. Seuranneessa liigakarsinnassa TuTo sijoittui kolmanneksi KalPan s\xc3\xa4ilytt\xc3\xa4ess\xc3\xa4 liigapaikkansa.  Kauden yleis\xc3\xb6keskiarvo oli 1\xc2\xa0550._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahdit Jukka M\xc3\xa4kitalo ja Jari Mannervuo, puolustajat Seppo Suoraniemi, Hannu Palmu, Kai Ortio, Mika Viitaharju, Mika Pynn\xc3\xb6nen, Pekka Helander, Jari V\xc3\xa4lim\xc3\xa4ki ja Lasse Lindberg sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Harri Niukkanen, Juha Virtanen, Kari Numminen, Jari Hirsim\xc3\xa4ki, Raimo Ruusunen, Jukka Lappetel\xc3\xa4inen, Antti Per\xc3\xa4l\xc3\xa4, Keijo Tutti, Sami Jokinen, Jouni Kantola ja Jukka Piirinen._NEWLINE_Kaudella 1987\xe2\x80\x931988 TuTo menetti viime kauden pelaajistaan suurimman osan, ja sijoittui runkosarjassa kuudenneksi ker\xc3\xa4ten samalla 695 j\xc3\xa4\xc3\xa4hyminuuttia. Ulkomaalaisvahvistus Keith van Rooyen ker\xc3\xa4si n\xc3\xa4ist\xc3\xa4 yli sata minuuttia. Toinen ulkomaalaisvahvistus, Pohjois-Amerikan alasarjojen kokenut keh\xc3\xa4kettu, kanadalaispakki Steve Harrison teki puolustajalle kovat pisteet: 44 ottelussa syntyiv\xc3\xa4t tehot 18+29=47 pistett\xc3\xa4. Jari Hirsim\xc3\xa4ki voitti kuitenkin pistep\xc3\xb6rssin ylivoimaisesti tehden 60 maalia ja 44 maalisy\xc3\xb6tt\xc3\xb6\xc3\xa4. Hirsim\xc3\xa4ki oli my\xc3\xb6s kauden maalitykki. My\xc3\xb6s Jukka Piirinen kunnostautui,tehden 29+41=70 pistett\xc3\xa4. Kauden yleis\xc3\xb6keskiarvo oli 946._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahdit Arto Peltola ja Harri Koski, puolustajat Mika Viitaharju, Janne Marniemi ja Reijo Eronen sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Harri ja Petri Niukkanen, Jukka Porvari, Pekka Virta, Peter Aholainen ja Esa Heinonen._NEWLINE_Kaudella 1988\xe2\x80\x931989 TuTo menetti j\xc3\xa4lleen paljon pelaajiaan, muun muassa Hirsim\xc3\xa4en. Sijoitus oli runkosarjan kymmenes. Kauden yleis\xc3\xb6keskiarvo oli 514._NEWLINE_Joukkueessa pelasivat muun muassa puolustajat Reijo Eronen, Peter Aholainen, Henry Berger ja Kari-Pekka Friman sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Ari Kylm\xc3\xa4nen, Pekka Virta, Timo Vuorinen, Esa Heinonen ja Petri Niukkanen._NEWLINE_1989\xe2\x80\x931990 TuTo sijoittui runkosarjassa kahdeksanneksi. Maalivahti Jukka M\xc3\xa4kitalo teki ty\xc3\xb6ns\xc3\xa4 kunnialla. Joukkueen paras pistemies Arto Vuoti valittiin kauden tulokkaaksi. Vuoti teki tehot 35+22=57 pistett\xc3\xa4. Muita pistemiehi\xc3\xa4 olivat muun muassa Jouni Tuominen, Pekka Virta (25+17=42), Ari Kylm\xc3\xa4nen (22+24=46)sek\xc3\xa4 Mika Rajam\xc3\xa4ki. TuTolla oli my\xc3\xb6s ulkomaanvahvistuksia it\xc3\xa4naapurista kuten kolmikko Vjatseslav Golovin, Alexandr Ledovski ja Sergei Pushkov. Kauden yleis\xc3\xb6keskiarvo oli 606._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahdit Marko Koski ja Petri Rinne, puolustajat Janne Marniemi ja Reijo Eronen sek\xc3\xa4 hy\xc3\xb6kk\xc3\xa4\xc3\xa4j\xc3\xa4 Timo Vuorinen._NEWLINE_Kaudella 1990\xe2\x80\x931991 joukkue sijoittui j\xc3\xa4lleen kahdeksanneksi. Joukkueessa pelasivat muun muassa hy\xc3\xb6kk\xc3\xa4\xc3\xa4j\xc3\xa4 Kai Nurminen (tehoin 26+20=46 33 ottelussa) sek\xc3\xa4 puolustaja Marko Kiprusoff (tehoin 4+8=12 22 ottelussa). Hyvin kunnostautuivat my\xc3\xb6s Timo M\xc3\xa4kinen (21+25=46 pistett\xc3\xa4, 44 ottelua), Ari Kylm\xc3\xa4nen (12+30=42 pistett\xc3\xa4, 44 ottelua), Vjatseslav Golovin (19+21=40 pistett\xc3\xa4, 41 ottelua) sek\xc3\xa4 Markku Kallio (11+26=37 pistett\xc3\xa4, 44 ottelua). Puolustajien paras pistemies oli Sami Leinonen (14+15=29 pistett\xc3\xa4, 35 ottelua). Ykk\xc3\xb6smaalivahtina oli Jukka M\xc3\xa4kitalo. _NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahdit Petri Rinne, Martti Rask, Markus Juhola, Tapio Laaksonen ja Joni Torikka, puolustajat Juha Vuorisalo, Eero Kokkonen, Jukka-Pekka Annala, Petri Tuomola, Reijo Eronen, Mikko Auranen, Vesa Viljainen ja Sami Hurme sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Pekka Virta, Jouni Tuominen, Arto Vouti, Jari L\xc3\xb6fgren, Petri Niukkanen ja Esa Heinonen. Lis\xc3\xa4ksi joukkueessa pelasivat (pelipaikka ep\xc3\xa4selv\xc3\xa4) Valeri Krylov, Juha Vieno, Teemu Vaarakallio, Sami Salonen ja Kimmo Vihdanm\xc3\xa4ki._NEWLINE_1991\xe2\x80\x931992 joukkueen sijoitus oli seitsem\xc3\xa4s. Joukkueesta oli vaihtunut yli puolet. Uusi maalivahti Jari Paavola oli hyv\xc3\xa4, mutta kovan tason ratkaisijoita ei ollut kuin ykk\xc3\xb6skent\xc3\xa4ss\xc3\xa4. Markku Kallio oli joukkueen paras pistemies, per\xc3\xa4ss\xc3\xa4 tulivat Jouni Tuominen (10+32=42 pistett\xc3\xa4, 44 ottelua) sek\xc3\xa4 Petri Niukkanen (7+33=40, 44 ottelua). Paras puolustaja oli Kai Ortio (14+12=26 pistett\xc3\xa4, 44 ottelua). Ulkomaanvahvistuksina olivat t\xc3\xa4ll\xc3\xa4 kertaa hy\xc3\xb6kk\xc3\xa4\xc3\xa4j\xc3\xa4t Sergei Odintsov ja Igor Evdokimov sek\xc3\xa4 puolustaja Andrei Basalgin. Kauden yleis\xc3\xb6keskiarvo oli 778, ja TuTo oli 7. seuratuin divarijoukkue. _NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahdit Jukka M\xc3\xa4kitalo ja Arto Peltola, puolustajat Jukka-Pekka Annala, Janne Karelius, Tommi Pihlava, Juha Vuorisalo, ja Roni Mesik\xc3\xa4mmen sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Markku Kallio, Jouni Kantola, Raimo Ruusunen, Toni Hedman,Jukka Piirinen, Timo M\xc3\xa4kinen, Keijo Tutti, Kari Numminen, Ari Kylm\xc3\xa4nen, Mertsi Raitanen ja Samu Lindstr\xc3\xb6m. Lis\xc3\xa4ksi joukkueessa pelasivat Sami Jokinen, Keijo Wikman, Esa Tutti ja Teemu Vaarakallio._NEWLINE_Kaudella 1992\xe2\x80\x931993 TuTo oli runkosarjan toinen. Edelliskauden joukkueesta j\xc3\xa4i alle kymmenen pelaajaa. Joukkue hankki useita vahvistuksia, joista monet olivat mukana liigakausienkin aikana. Heihin kuuluivat muun muassa NHL-puolustaja ja joukkueen paras pakki Risto Siltanen (17+21=38), Kristian Taubert (1+4=5), Petri Kalteva (4+4=8), Jouko Myrr\xc3\xa4 (39+15=54) ja Juha Kuusisaari (1+0). Muina vahvistuksina olivat t\xc5\xa1ekkoslovakialaiset Igor Liba (22+34=56) ja Petr Slavina (4+12=16). Maalilla oli Timo M\xc3\xa4ki. Kauden yleis\xc3\xb6keskiarvo oli 1503, ja joukkue oli sarjan 2. seuratuin joukkue. Vuoden Fair Play -palkinnon voitti TuTon Jouko Myrr\xc3\xa4._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahdit Jukka M\xc3\xa4kitalo, Mikko Laiho ja Toni K\xc3\xa4rkk\xc3\xa4inen, puolustajat Janne Karelius, Kai Ortio, Veli-Pekka Pekkarinen, Mika Yli-M\xc3\xa4enp\xc3\xa4\xc3\xa4, Jukka-Pekka Annala, Juha Kuusisaari ja Jonni Talas sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Tero Toivola, Jouni Tuominen (17+40=57),Harri Niukkanen, Petri Niukkanen, Tuomo R\xc3\xa4ty, Markku Kallio, Jouni Kantola, Mika Johansson, Ari Kylm\xc3\xa4nen, Tommi Nurmi ja Eero Brander._NEWLINE_Kaudella 1993\xe2\x80\x931994 TuTo oli viimein valmis nousemaan liigaan valmentaja Tammisen ja kapteeni Siltasen (12+23=35 pistett\xc3\xa4) johdolla. TuTo voitti runkosarjan ja hallitsi suvereenisti my\xc3\xb6s liigakarsintoja (joissa se tosin h\xc3\xa4visi viimeisen, merkityksett\xc3\xb6m\xc3\xa4n pelin Jokipojille 13-0). Lahden Reipas putosi samalla liigasta. Uusina miehin\xc3\xa4 joukkueessa olivat muun muassa Tommi Pullola (13+29=42), Tommi Kiiski (11+10=21), paluumuuttaja Roni Mesik\xc3\xa4mmen (4+5=9), j\xc3\xa4rk\xc3\xa4lem\xc3\xa4inen hy\xc3\xb6kk\xc3\xa4\xc3\xa4j\xc3\xa4 Jukka Suomalainen (5+5=10), Esa Tommila (6+5=11) ja Vesa Karjalainen (4+5=9). Maalille palasi jo i\xc3\xa4kk\xc3\xa4\xc3\xa4mpi Jim Bedard, joka pelasi samalla viimeisen kautensa divisioonatasolla, Jukka M\xc3\xa4kitalon peesatessa 12 ottelun verran. Kauden yleis\xc3\xb6keskiarvo oli 1181, ja TuTo oli sarjan seuratuin joukkue._NEWLINE_Pekka Virta voitti sek\xc3\xa4 maali- ett\xc3\xa4 pistep\xc3\xb6rssin, tehden 46 ottelussa k\xc3\xa4sitt\xc3\xa4m\xc3\xa4tt\xc3\xb6m\xc3\xa4t 44+47=91 pistett\xc3\xa4, ja Timo Nykopp teki puolustajista eniten maaleja ja pisteit\xc3\xa4, tehden 45 ottelussa 19+23=42 pistett\xc3\xa4. Kumpikin p\xc3\xa4\xc3\xa4tyi kauden p\xc3\xa4\xc3\xa4tteeksi All-Stars-viisikkoon yhdess\xc3\xa4 Juha Virtasen (23+27=50 pistett\xc3\xa4 45 ottelussa) kanssa. Juhani Tamminen valittiin vuoden valmentajaksi._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa puolustajat Sami Leinonen (5+22=27), Kai Ortio (5+8=13), Kristian Taubert (3+5=8), Juha Kuusisaari (3+5=8), Tommy Gr\xc3\xb6nlund (1+0=1) ja Pasi Huura (1+0=1) sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Ilkka Kares (11+32=43), Markku Kallio (15+21=36), Jouni Tuominen (12+24=36), Jouko Myrr\xc3\xa4 (23+12=35),Jouni Kantola (7+21=28), Tommi Kiiski (11+10=21), Petri Niukkanen 10+10=20), Ari Kylm\xc3\xa4nen (0+2=2), Sakari Palsola (0+1=1) ja Samu Lindstr\xc3\xb6m (0+0=0).\n_START_SECTION_\nPaluu liigaan: 1994\xe2\x80\x931995\n_START_PARAGRAPH_\nTuton ensimm\xc3\xa4inen kausi SM-liigassa sujui hieman alavireisesti, mutta karsintoihin ei jouduttu ja sarjapaikka s\xc3\xa4ilyi - p\xc3\xa4\xc3\xa4asiassa ykk\xc3\xb6sketju Jukka Sepon (18+33=51 pistett\xc3\xa4, 46 ottelua), Jari Hirsim\xc3\xa4en (19+28=47 pistett\xc3\xa4, 47 ottelua) ja Vesa Karjalaisen (16+23=39 pistett\xc3\xa4, 47 ottelua) ansiosta. Ketju voitti TuTon sis\xc3\xa4isen pistep\xc3\xb6rssin samassa j\xc3\xa4rjestyksess\xc3\xa4. Oman lis\xc3\xa4ns\xc3\xa4 toi my\xc3\xb6s NHL-ty\xc3\xb6sulku, joka toi joukkueeseen sek\xc3\xa4 Ted Donaton (joka teki 14 ottelussa 5+5=10 pistett\xc3\xa4 ja tappeli paikallispeliss\xc3\xa4 voitokkaasti Saku Koivun kanssa) ja puolustajalegenda Teppo Nummisen (12 ottelussa 3+8=11 pistett\xc3\xa4). Ulkomaalaisvahvistus, puolustaja Brad Turner ei tehnyt 43 ottelussa paljoakaan pisteit\xc3\xa4 (3+9=12), mutta otti eniten j\xc3\xa4\xc3\xa4hyj\xc3\xa4 (114 j\xc3\xa4\xc3\xa4hyminuuttia) ja p\xc3\xa4\xc3\xa4tyi tehotilastossa eniten miinukselle (\xe2\x80\x9330). Turner oli kuitenkin omalla tontillaan p\xc3\xa4tev\xc3\xa4 vahvistus, toisin kuin surullisenkuuluisan huono kanadalaisvahvistus Craig Woodcroft, joka ei tehnyt 12 ottelussa pistett\xc3\xa4k\xc3\xa4\xc3\xa4n. Sen sijaan yhden ottelun t\xc3\xa4ll\xc3\xa4 kaudella pelannut B-juniori Timo P\xc3\xa4rssinen teki saman tien ensimm\xc3\xa4isen SM-liigamaalinsa._NEWLINE_Kautta leimasivat valmentajaongelmat sek\xc3\xa4 ykk\xc3\xb6smaalivahti Timo Lehkosen (Ismo Lehkosen veli) \xc3\xa4killinen l\xc3\xa4ht\xc3\xb6: huonon pelin j\xc3\xa4lkeen haukut saanut Lehkonen otti ja lopetti koko peliuransa, jonka j\xc3\xa4lkeen loppukauden maalia vartioi nuori Markus Korhonen, Jukka M\xc3\xa4kitalon tukiessa. Kausi pelattiin p\xc3\xa4\xc3\xa4osin Kupittaalla, mutta muutama ottelu \xe2\x80\x93 kuten 10\xc2\xa0304 katsojaa tuonut Jokerit-ottelu muun muassa Teemu Sel\xc3\xa4nnett\xc3\xa4 vastaan pelattiin Turkuhallissa. Kyseinen ottelu on samalla voimassa oleva seuran yleis\xc3\xb6enn\xc3\xa4tys. Kauden yleis\xc3\xb6keskiarvo oli 4\xc2\xa0034, ja TuTo oli sarjan 11. seuratuin joukkue._NEWLINE_Joukkueen valmentajana aloitti Seppo Suoraniemi. Suoraniemi korvattiin vuoden 1995 tammikuun lopussa Kari Yli-M\xc3\xa4enp\xc3\xa4\xc3\xa4ll\xc3\xa4, jonka pikkuveli Mika Yli-M\xc3\xa4enp\xc3\xa4\xc3\xa4 edusti TuToa kaudella 1992\xe2\x80\x931993. Kapteenina jatkoi kolmatta vuottaan Risto Siltanen._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa puolustajat Sami Leinonen, Timo Kulonen, Petri Kalteva, Jukka Suomalainen, Sebastian Sulku, Kimmo Paakki ja Kristian Taubert sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Juha Virtanen, Pekka Virta, Jouni Tuominen, Esa Tommila, Jouko Myrr\xc3\xa4, Risto Kurkinen, Markku Kallio, Tommi Pullola, Teemu Numminen ja Tommi Kiiski.\n_START_SECTION_\nPutoamistaistelu: 1995\xe2\x80\x931996\n_START_PARAGRAPH_\nTuTon toinen liigakausi 1995\xe2\x80\x931996 j\xc3\xa4i t\xc3\xa4ll\xc3\xa4 er\xc3\xa4\xc3\xa4 seuran viimeiseksi. Kehnon kauden j\xc3\xa4lkeen TuTo j\xc3\xa4i SM-liigassa viimeiseksi, h\xc3\xa4visi karsinnat SaiPalle ja putosi I-divisioonaan. Vika ei ollut pelaajien taidoissa, sill\xc3\xa4 joukkueessa oli monta taitavaa ja kokenutta pelimiest\xc3\xa4, jotka l\xc3\xa4hes kaikki viel\xc3\xa4 kelpasivat seuraavalla kaudella muihin joukkueisiin. Maalin suulla oli tuore maailmanmestari Jukka Tammi, jolle kausi oli viimeinen SM-liigassa. Kauden yleis\xc3\xb6keskiarvo oli 3\xc2\xa0383, ja joukkue oli sarjan 12. eli v\xc3\xa4hiten seurattu joukkue._NEWLINE_J\xc3\xa4lkik\xc3\xa4teen p\xc3\xa4\xc3\xa4asiallisena syyn\xc3\xa4 putoamiseen voitaneen pit\xc3\xa4\xc3\xa4 valmennuksen ja \xe2\x80\x9dkurin\xe2\x80\x9d puutetta \xe2\x80\x93 valmentaja oli ensikertalainen eik\xc3\xa4 kyennyt saamaan itsetietoisista konkareista kaikkea irti. Ero nousuaikojen Tammiseen tai h\xc3\xa4nt\xc3\xa4 edelt\xc3\xa4neeseen Rauno Korpeen oli liian suuri. Toinen syy voi piill\xc3\xa4 joukkueen liiassa ulkopaikkakuntalaisuudessa: liiga-TuTo oli paikoin kuin muukalaislegioona, josta ei erottunut paikallisia Turun seudun pelaajia tarpeeksi. Ulkomaalaisvahvistukset Igor Boldin (7+5=12 pistett\xc3\xa4, 17 ottelua) ja puolustaja Aleksei Putilin (2+4=6 pistett\xc3\xa4, 12 ottelua) tulivat liian my\xc3\xb6h\xc3\xa4\xc3\xa4n loppukaudesta k\xc3\xa4\xc3\xa4nt\xc3\xa4\xc3\xa4kseen joukkueen kurssin. Loppukaudella tilaa annettiin my\xc3\xb6s omille junioreille kuten jo edelliskaudella liigadebyyttins\xc3\xa4 tehneelle Timo P\xc3\xa4rssiselle ja tulevalle TuTo-ikonille Atte \xe2\x80\x9dBastu\xe2\x80\x9d Saunam\xc3\xa4elle._NEWLINE_Joukkuetta valmensivat Harri Jalava ja Hannu Palmu. Kapteenina jatkoi nelj\xc3\xa4tt\xc3\xa4 ja viimeist\xc3\xa4 vuotta Risto Siltanen, jonka \xe2\x80\x9dsy\xc3\xb6m\xc3\xa4hammas\xe2\x80\x9d alkoi kuitenkin jo tylsty\xc3\xa4 (6+6=12 pistett\xc3\xa4, 45 ottelua). Parhaat pistemiehet olivat tismalleen samat ja tismalleen samassa j\xc3\xa4rjestyksess\xc3\xa4 olevat ykk\xc3\xb6skent\xc3\xa4n miehet kuin edelliskaudellakin: Jukka Seppo (15+21=36 pistett\xc3\xa4, 49 ottelua), Jari Hirsim\xc3\xa4ki (12+24=36 pistett\xc3\xa4, 50 ottelua) ja Vesa Karjalainen (19+11=30 pistett\xc3\xa4, 45 ottelua). Muista pelaajista ainoastaan Juha Virtanen sai 30 pistett\xc3\xa4 rikki, tehden samat tehot kuin Karjalainenkin._NEWLINE_Joukkueessa pelasivat edell\xc3\xa4 mainittujen lis\xc3\xa4ksi muun muassa maalivahti Markus Korhonen, puolustajat Sami Leinonen, Veli-Pekka H\xc3\xa5rd, Jukka Suomalainen, Sebastian Sulku, Kari-Pekka Friman, Juha Kuusisaari, Pasi Huura, Jonni Talas ja Antti Tirkkonen sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Tuomas Kalliom\xc3\xa4ki, Jouni Tuominen, Tommi Pullola, Jouko Myrr\xc3\xa4, Tuomas Jalava ja Mikko Laaksonen.\n_START_SECTION_\nUusi alku, uusi joukkue. Kausi 1996\xe2\x80\x931997\n_START_PARAGRAPH_\nKauteen 1996\xe2\x80\x931997 valmistautuminen n\xc3\xa4ytti liigasta putoamisen j\xc3\xa4lkeen hankalalta, sill\xc3\xa4 ainoastaan kolme pelaajaa \xe2\x80\x93 Jouko Myrr\xc3\xa4, Juha Kuusisaari ja Jouni Tuominen \xe2\x80\x93 j\xc3\xa4iv\xc3\xa4t joukkueeseen. Tuominen tosin l\xc3\xa4hti kesken kauden pois, mutta tilalle tuli toinen Tuominen, Jani Tuominen. Valmentajaksi tullut ukrainalainen Anatoli Bogdanov sai kauden aikana hyv\xc3\xa4\xc3\xa4n vireeseen junioreista koostuvan ketjun Timo P\xc3\xa4rssinen-Aki Uusikartano-Antti Virtanen, joista j\xc3\xa4lkimm\xc3\xa4inen voitti Vuoden tulokas -palkinnon. My\xc3\xb6s my\xc3\xb6hempien vuosien TuTon kulmakiviin kuuluvat Tero Forsell, Markku Vuorisalo ja Jonni Kiiski tekiv\xc3\xa4t debyyttins\xc3\xa4 ja pelasipa my\xc3\xb6s Mikko Rautee vajaat parikymment\xc3\xa4 ottelua. _NEWLINE_Valmentajana toimi ensimm\xc3\xa4ist\xc3\xa4 kauttaan Anatoli Bogdanov, kapteenina Kai Ortio. Paras pistemies oli Antti Virtanen, joka teki 39 ottelussa 35+21=56 pistett\xc3\xa4. Koko joukkue valittiin kauden Fair Play -joukkueeksi.\n_START_SECTION_\nOmat pojat pelaavat. Kausi 1997\xe2\x80\x931998\n_START_PARAGRAPH_\nKaudella 1997\xe2\x80\x931998 TuTo oli runkosarjan viides, vaikka Hermes kaappasikin edellisvuoden junnuketjun kokonaan ja viimeisetkin liigapelaajat Myrr\xc3\xa4 ja Kuusisaari l\xc3\xa4htiv\xc3\xa4t (vaikka Myrr\xc3\xa4 viel\xc3\xa4 palasikin loppukaudesta). Pelaajat olivat pitk\xc3\xa4lti omia junioreita ja Turun seudun pelureita. Parhaiten onnistuivat Ville Mikkonen ja Kari Syv\xc3\xa4salmi, jotka kumpikin tekiv\xc3\xa4t yli 20 maalia. Kauden p\xc3\xa4\xc3\xa4tteeksi Kari Syv\xc3\xa4salmi palkittiin vuoden Fair Play -pelaajaksi. Maalivahti Sami Salokangas ei ollut parhaimmillaan, mutta loppukaudella Pekka M\xc3\xa4kitalo tilkitsi maalinsuuta hieman paremmin. Nousukarsintojen pudotuspeleiss\xc3\xa4 Hermes voitti joukkueen suoraan kolmessa ottelussa. Kauden yleis\xc3\xb6keskiarvo oli 676, ja joukkue oli divarin 5. seuratuin joukkue._NEWLINE_Valmentajana toista kauttaan Anatoli Bogdanov, kapteenina jatkoi Kai Ortio. Paras pistemies oli Ville Mikkonen, joka teki 42 ottelussa 21+29=50 pistett\xc3\xa4.\n_START_SECTION_\nKanto K\xc3\xa4rppien kaskessa ja Raksilan ihme. Kausi 1998\xe2\x80\x931999\n_START_PARAGRAPH_\nKaudella 1998\xe2\x80\x931999 TuTo oli runkosarjan kuudes ja p\xc3\xa4\xc3\xa4si nipin napin pudotuspeleihin maalieron turvin. Joukkueen paras pelaaja oli Tero Forsell. Uusista pelaajista TPS anasti Ville Vahalahden, jota ei t\xc3\xa4m\xc3\xa4n j\xc3\xa4lkeen en\xc3\xa4\xc3\xa4 alemmilla sarjatasoilla n\xc3\xa4htyk\xc3\xa4\xc3\xa4n. Vaikka Vahalahti pelasi vain osan kaudesta, h\xc3\xa4net valittiin vuoden tulokkaaksi. Muita tulokkaita olivat Sami Terho, Hannes Kym\xc3\xa4l\xc3\xa4inen ja TPS-juniori Tommi Hannus. Kauden yleis\xc3\xb6keskiarvo oli 795, ja TuTo oli divarin 6. seuratuin joukkue._NEWLINE_Pudotuspelien alkaessa K\xc3\xa4rppien liiganousun piti olla sinetti\xc3\xa4 vaille ja joukkue oli runkosarjassa ollutkin ylivoimainen. Vieraspeliss\xc3\xa4 Oulussa TuTo tuli takaa-ajoasemasta tasoihin ja voitti jatkoajalla, 2\xe2\x80\x931-hy\xc3\xb6kk\xc3\xa4yksen p\xc3\xa4\xc3\xa4tteeksi Jani Tuominen tarjoili ja Kari Syv\xc3\xa4salmi teki voittomaalilla. TuTon kotipeliss\xc3\xa4 Kupittaalla n\xc3\xa4htiin kuultiin menneiden aikojen ihme kun kentt\xc3\xa4kuuluttaja Aulis \xe2\x80\x9dSametti\xe2\x80\x9d Virtanen pyysi seisomakatsomon v\xc3\xa4ke\xc3\xa4 tiivist\xc3\xa4m\xc3\xa4\xc3\xa4n \xe2\x80\x93 halli oli loppuunmyyty \xc3\xa4\xc3\xa4ri\xc3\xa4\xc3\xa4n my\xc3\xb6ten. K\xc3\xa4rp\xc3\xa4t voitti Turussa 5\xe2\x80\x931, mutta Oulussa TuTo yll\xc3\xa4tti taas: voitto tuli 3\xe2\x80\x931. Turussa K\xc3\xa4rp\xc3\xa4t k\xc3\xa4\xc3\xa4nsi jo tappiollisen pelin edukseen voittamalla 5\xe2\x80\x933, ja ratkaisu siirtyi Ouluun. Pekka M\xc3\xa4kitalo pelasi hurmiossa ja TuTo johti ottelua kahteen otteeseen. K\xc3\xa4rp\xc3\xa4t tuli kuitenkin tasoihin, ja peli meni taas jatkoajalle. Mika Karapuu l\xc3\xb6i kiekon K\xc3\xa4rpp\xc3\xa4maaliin ja l\xc3\xb6i samalla murskaksi oululaisten nousuhaaveet. Jatkokarsinnassa TuTo ei en\xc3\xa4\xc3\xa4 venynyt vaan yll\xc3\xa4tt\xc3\xa4en Pelicans nousi liigaan._NEWLINE_Valmentajana kolmatta kauttaan Anatoli Bogdanov, kapteenina ensimm\xc3\xa4ist\xc3\xa4 kertaa Tero Forsell. Paras pistemies oli Forsell, joka teki 48 ottelussa 22+35=57 pistett\xc3\xa4.\n_START_SECTION_\nYkk\xc3\xb6sdivisioonan ja urheilullisen nousumahdollisuuden joutsenlaulu. Kausi 1999\xe2\x80\x932000\n_START_PARAGRAPH_\nKausi 1999\xe2\x80\x932000 oli viimeinen I-divisioonakausi ennen SM-liigan sulkemista ja divisioonan muuttumista Mestikseksi. TuTo oli runkosarjan nelj\xc3\xa4s, ja joukkue pudotti nousukarsinnan ensimm\xc3\xa4isess\xc3\xa4 vaiheessa Hermeksen otteluin 2\xe2\x80\x931. Toisessa vaiheessa Diskos kuitenkin pudotti joukkueen. Jotta viime kauden K\xc3\xa4rpp\xc3\xa4-tilanne ei toistuisi, oli s\xc3\xa4\xc3\xa4nt\xc3\xb6j\xc3\xa4 muutettu: runkosarjan voittaja K\xc3\xa4rp\xc3\xa4t p\xc3\xa4\xc3\xa4si suoraan liigakarsinnan loppuvaiheeseen, jossa se ja Pelicans kohtasivat Diskoksen ja Sportin. Sek\xc3\xa4 K\xc3\xa4rp\xc3\xa4t ett\xc3\xa4 putoamassa ollut Pelicans saatiin kummatkin mukaan ennen liigaporttien sulkemista. Kauden yleis\xc3\xb6keskiarvo oli 1\xc2\xa0040._NEWLINE_Valmentajana nelj\xc3\xa4tt\xc3\xa4 kauttaan Anatoli Bogdanov, kapteeneina Juha Kuusisaari ja Mertsi Raitanen. Paras pistemies oli Mertsi Raitanen, joka teki 47 ottelussa 6+32=38 pistett\xc3\xa4. Pudotuspelien paras pistemies oli Markku Vuorisalo, joka teki 6 ottelussa 3+1=4 pistett\xc3\xa4.\n_START_SECTION_\nMestiksen neitsytkausi 2000\xe2\x80\x932001\n_START_PARAGRAPH_\nI-divisioonan muuttuessa Mestikseksi TuTo aloitti kauden 2000\xe2\x80\x932001 j\xc3\xa4lleen Bogdanovin johdolla. Kausi oli jo viides \xe2\x80\x9dToljan\xe2\x80\x9d valmennuksessa. TuTo sai t\xc3\xa4ksi kaudeksi taas takaisin Tero Forsellin, ja lis\xc3\xa4ksi kokeneen Vesa Lehtosen. Muita tulokkaita olivat Mikko Markkanen, Jarkko Immonen ja puolustaja Petri T\xc3\xa4htisalo. Liittyip\xc3\xa4 mukaan my\xc3\xb6s Italian maajoukkueessakin pelannut Ruggero Rossi De Mio. Kokenut ja tehokas TuTo voitti runkosarjan. Kauden yleis\xc3\xb6keskiarvo oli 1\xc2\xa0017._NEWLINE_Ensimm\xc3\xa4isell\xc3\xa4 pudotuspelikierroksella kaatui Hyvink\xc3\xa4\xc3\xa4n Ahmat otteluin 3\xe2\x80\x930, ja toisella kierroksella kukistui Sport my\xc3\xb6s suoraan kolmessa ottelussa. Finaaleissa vastaan asettui tulokaskauttaan pelaava Jukurit. Ottelusarja oli eritt\xc3\xa4in tasainen, ja kolme ensimm\xc3\xa4ist\xc3\xa4 kamppailua ratkesivat jatkoajalla. Jukurit oli kuitenkin parempi voittaen viidennen ottelun Kupittaalla luvuin 4\xe2\x80\x933. TuTo sai ensimm\xc3\xa4isen Mestis-hopeamitalin ja Jukurit kultaa._NEWLINE_Valmentajana viidett\xc3\xa4 kauttaan Anatoli Bogdanov, kapteenina Vesa Lehtonen. Paras pistemies oli Tuomas Jalava, joka teki 42 ottelussa 25+21=46 pistett\xc3\xa4. Jalava voitti my\xc3\xb6s vuoden Fair Play -palkinnon. Pudotuspelien paras pistemies oli Jarkko Immonen, joka teki 11 ottelussa 5+7=12 pistett\xc3\xa4.\n_START_SECTION_\nToljan kuudes vuosi. Kausi 2001\xe2\x80\x932002\n_START_PARAGRAPH_\nKaudella 2001\xe2\x80\x932002 TuTo heikkeni pelaajamenetysten my\xc3\xb6t\xc3\xa4 ja sijoittui runkosarjassa viidenneksi. Joukkueen parhaat pistemiehet olivat Tero Forsell ja Markku Vuorisalo, jonka lis\xc3\xa4ksi Atte Saunam\xc3\xa4ki, Mikko Niinikoski sek\xc3\xa4 Viron maajoukkuepuolustaja Lauri Lahesalu pelasivat hyv\xc3\xa4n kauden. Joukkue h\xc3\xa4visi pudotuspelien ensimm\xc3\xa4isell\xc3\xa4 kierroksella Sportille. Kauden yleis\xc3\xb6keskiarvo oli 966._NEWLINE_Valmentajana oli kuudetta kauttaan Anatoli Bogdanov, kapteenina t\xc3\xa4ll\xc3\xa4 kaudella oli toista kertaa Tero Forsell. Paras pistemies oli Forsell, joka teki 38 ottelussa 20+42=62, joka oli Mestiksen uuden piste-enn\xc3\xa4tys ja jonka rikkoi vasta kaudella 2006\xe2\x80\x932007 Forsell itse. Pudotuspelien paras pistemies oli Sami Terho, joka teki 4 ottelussa 2+2=4 pistett\xc3\xa4. Forsell voitti my\xc3\xb6s tehotilaston ja oli kauden paras tehopelaaja.\n_START_SECTION_\nPettymysten vuosi. Kausi 2002\xe2\x80\x932003\n_START_PARAGRAPH_\nKaudella 2002\xe2\x80\x932003 joukkue j\xc3\xa4i ensimm\xc3\xa4ist\xc3\xa4 kertaa pitkiin aikoihin pudotuspelien ulkopuolelle, ja sijoitus oli yhdeks\xc3\xa4s; huonoin vuosikausiin. TuTo teki paljon maaleja Forsellin, Tuomas Jalavan ja Tuukka Pulliaisen johdolla, mutta nyt se my\xc3\xb6s p\xc3\xa4\xc3\xa4sti niit\xc3\xa4. Maalivahdit Tuomo Karjalainen, Ossi Ojanen ja Henri Launonen ep\xc3\xa4onnistuivat, mutta niin teki my\xc3\xb6s joukkueen puolustus, joka oli aiempaa pehme\xc3\xa4mpi ja pienikokoisempi. Monet pelaajat olivat tyytym\xc3\xa4tt\xc3\xb6mi\xc3\xa4 valmennukseen, ja muutama pelaaja kuten Jussi Rantala lopetti uransakin (tosin Rantala palasi v\xc3\xa4livuoden j\xc3\xa4lkeen taas takaisin). Kauden yleis\xc3\xb6keskiarvo oli 981._NEWLINE_Valmentajana seitsem\xc3\xa4tt\xc3\xa4 kauttaan Anatoli Bogdanov, kapteenina kolmatta kertaa Tero Forsell. Paras pistemies oli Tuomas Jalava, joka teki 42 ottelussa 25+21=46 pistett\xc3\xa4.\n_START_SECTION_\nVeitsi kurkulla, katastrofikausi 2003\xe2\x80\x932004\n_START_PARAGRAPH_\nKaudella 2003\xe2\x80\x932004 joukkue aloitti jo kahdeksannen kautensa Toljan johdolla. Monet runkopelaajat olivat l\xc3\xa4hteneet tai lopettaneet, ja TuTo vajosi pelilliseen kriisiin. Joukkue p\xc3\xa4\xc3\xa4sti t\xc3\xa4ll\xc3\xa4 kaudella yht\xc3\xa4 monta maalia kuin viime kaudellakin (162), mutta hy\xc3\xb6kk\xc3\xa4ystehoissa oli noin 40 maalin vajaus viime kauteen verrattuna. Pitk\xc3\xa4aikainen valmentaja Anatoli Bogdanov sai lopulta l\xc3\xa4hte\xc3\xa4 kesken kauden, ja itsen\xc3\xa4isyysp\xc3\xa4iv\xc3\xa4n\xc3\xa4 6.12.2003 vastuuvalmentajan pestin otti vanha TuTo-konkari Pekka Virta. Virta sai joukkueeseen uuden, taistelevan ilmeen, joka miltei riitti nostamaan TuTon pois karsintakurimuksesta. Aika loppui kuitenkin kesken: joukkue j\xc3\xa4i runkosarjan toiseksi viimeiselle tilalle, ja edess\xc3\xa4 olivat karsinnat Mestis-paikasta. Virran johdolla karsinnat sujuivat kuitenkin ryhdikk\xc3\xa4\xc3\xa4sti, ja TuTo s\xc3\xa4ilytti sarjapaikkansa h\xc3\xa4vi\xc3\xa4m\xc3\xa4tt\xc3\xa4 ainuttakaan karsintaottelua. Kauden yleis\xc3\xb6keskiarvo oli 952. _NEWLINE_Kapteenina toimi Santeri Kilkki. Paras pistemies oli Topi Riutta, joka teki 44 ottelussa 13+19=32 pistett\xc3\xa4. Mestis-karsinnoissa paras pistemies oli Mikko Peltonen, joka teki 6 ottelussa 5+0=5 pistett\xc3\xa4.\n_START_SECTION_\nJ\xc3\xa4\xc3\xa4hyv\xc3\xa4iset Kupittaan j\xc3\xa4\xc3\xa4ladolle, kausi 2004\xe2\x80\x932005\n_START_PARAGRAPH_\nKauteen 2004\xe2\x80\x932005 TuTo l\xc3\xa4hti uuden valmentajan Ismo Lehkosen johdolla. Lehkosen my\xc3\xb6t\xc3\xa4 kokeneet pelaajat Forsell, Vuorisalo, Rantala, Saunam\xc3\xa4ki, Juha Peltonen sek\xc3\xa4 Saariset Jesse ja Jouni palasivat joukkueen riveihin. Alku- ja keskikauden j\xc3\xa4lkeen n\xc3\xa4ytti, ett\xc3\xa4 uudet opit eiv\xc3\xa4t kuitenkaan olleet menneet perille niin hyvin kuin piti: TuTo seikkaili sarjan loppup\xc3\xa4\xc3\xa4ss\xc3\xa4, ja jossain vaiheessa jopa viimevuotinen karsintapeikko h\xc3\xa4\xc3\xa4m\xc3\xb6tti l\xc3\xa4hell\xc3\xa4. Loppukaudesta TuTo piristyi selv\xc3\xa4sti, niin kuin valmentaja oli luvannutkin: joukkue varmisti loppuvaiheessa pudotuspelipaikan, ja aivan viime kierroksilla KalPaa jo odotellut joukkue ylitti itsens\xc3\xa4 nousten runkosarjan kuudenneksi. Kauden yleis\xc3\xb6keskiarvo kotipeleiss\xc3\xa4 oli 1\xc2\xa0183, ja TuTo oli sarjan viidenneksi seuratuin joukkue. _NEWLINE_Ensimm\xc3\xa4isell\xc3\xa4 pudotuspelikierroksella TuTo pudotti ennakkosuosikkina olleen Kajaanin Hokin, ja vasta seuraavalla kierroksella asettui vastaan pel\xc3\xa4tty KalPa. Tiukoista peleist\xc3\xa4 huolimatta TuTo h\xc3\xa4visi kuopiolaisille ja p\xc3\xa4\xc3\xa4si pronssipeliin, jossa vastassa oli ensimm\xc3\xa4ist\xc3\xa4 kertaa Mestis-finaalien ulkopuolella oleva Jukurit. TuTon venyminen jatkui kun joukkue kukisti mikkelil\xc3\xa4iset jatkoajalla 2-1 ja varmisti itselleen pitk\xc3\xa4st\xc3\xa4 aikaa mitalit. Voittomaalin teki Markku Vuorisalo. _NEWLINE_Valmentajana toimi ensimm\xc3\xa4ist\xc3\xa4 kauttaan Ismo Lehkonen. Kapteenina aloitti nelj\xc3\xa4tt\xc3\xa4 kertaa Tero Forsell, joka kuitenkin luopui kapteeniudesta ja luovutti kapteenin aseman sek\xc3\xa4 Tomi Laurilalle ett\xc3\xa4 Tuomas Jalavalle. Paras pistemies sek\xc3\xa4 runkosarjassa ett\xc3\xa4 pudotuspeleiss\xc3\xa4 oli Forsell, joka teki runkosarjassa 36 ottelussa 10+23=33 pistett\xc3\xa4, ja pudotuspeleiss\xc3\xa4 8 ottelussa 1+5=6 pistett\xc3\xa4. Nuori Timo Salo valittiin Mestiksen vuoden tulokkaaksi._NEWLINE_Kausi oli samalla TuTon viimeinen Kupittaan j\xc3\xa4\xc3\xa4hallissa, sill\xc3\xa4 halli m\xc3\xa4\xc3\xa4r\xc3\xa4ttiin purettavaksi uuden monitoimihallin tielt\xc3\xa4.\n_START_SECTION_\nPronssinen evakkokausi 2005\xe2\x80\x932006\n_START_PARAGRAPH_\nKaudella 2005\xe2\x80\x932006 TuTo pelasi ottelunsa Elysee Areenalla, TPS:n kotihallissa. Liki 12\xc2\xa0000 katsojan halli ei ollut tunnelmaltaan paras evakkoareena noin 1\xc2\xa0100 katsojan keskiarvoihin tottuneelle joukkueelle, mutta jokin ratkaisu oli teht\xc3\xa4v\xc3\xa4. TuTo onnistui kuitenkin kauden aikana pit\xc3\xa4m\xc3\xa4\xc3\xa4n aiemmat katsojalukunsa l\xc3\xa4hes viime vuoden tasolla. 1\xc2\xa0137 katsojan keskiarvollaan Mestiksen nelj\xc3\xa4nneksi seuratuin kotijoukkue. TuTo kiinnosti yleis\xc3\xb6\xc3\xa4 my\xc3\xb6s virtuaalisesti, sill\xc3\xa4 TuTon internet-sivustot tekiv\xc3\xa4t uuden enn\xc3\xa4tyksen, kasvaen kev\xc3\xa4\xc3\xa4ll\xc3\xa4 36 prosenttia edellisvuoden lukemista._NEWLINE_TuTon peliotteet olivat viime vuotta tasaisempia, mutta joukkuetta vaivasi edelleen liev\xc3\xa4 ailahtelevuus ja taipumus erilaisiin \xe2\x80\x9dpeliputkiin\xe2\x80\x9d: usean voiton putkia saattoi seurata usean h\xc3\xa4vi\xc3\xb6n putki, joka katkesi aikanaan seuraavaan voittoputkeen. TuTolla oli mahdollisuutensa jopa runkosarjan ykk\xc3\xb6ssijaan, ja ennen joulutaukoa joukkue oli k\xc3\xa4rjen tuntumassa ja miltei samoissa pisteiss\xc3\xa4. Valmistautuminen kev\xc3\xa4\xc3\xa4n pudotuspeleihin kuitenkin heikensi pelillist\xc3\xa4 tulosta, ja TuTo oli lopulta runkosarjan kolmas._NEWLINE_Pudotuspelien ensimm\xc3\xa4isell\xc3\xa4 kierroksella TuTo pudotti nousukuntoisen K-Vantaan suoraan otteluvoitoin 3\xe2\x80\x930. V\xc3\xa4lier\xc3\xa4t Sportia vastaan p\xc3\xa4\xc3\xa4ttyiv\xc3\xa4t kuitenkin tappioon Sportin voittaessa sarjan 3\xe2\x80\x930. Pronssipeli pelattiin Hokkia vastaan kotona. TuTo voitti ottelun jatkoajalla 4\xe2\x80\x933 ja sai j\xc3\xa4lleen pronssimitalit. Ottelun ratkaisi viime vuoden tapaan Markku Vuorisalo jatkoajalla. _NEWLINE_Mestiksen palkintogaalassa runkosarjan pistep\xc3\xb6rssin voittanut Tero Forsell palkittiin Mestiksen parhaana pelaajana, parhaana pistemiehen\xc3\xa4, parhaana hy\xc3\xb6kk\xc3\xa4\xc3\xa4j\xc3\xa4n\xc3\xa4 ja All Stars-joukkueen sentterin paikalla. Markku Vuorisalo palkittiin runkosarjan parhaana maalintekij\xc3\xa4n\xc3\xa4 ja tehopelaajana ja valittiin my\xc3\xb6s All Stars-joukkueeseen. Samalla TuTo palkittiin vuoden Mestis-seurana._NEWLINE_Valmentajana jatkoi toista kauttaan Ismo Lehkonen, kapteenina toimi Vikki Tammelin, joka lopetti uransa t\xc3\xa4h\xc3\xa4n kauteen. Paras pistemies sek\xc3\xa4 runkosarjassa ett\xc3\xa4 pudotuspeleiss\xc3\xa4 oli edelliskauden tapaan Tero Forsell, joka teki runkosarjassa 45 ottelussa 20+41=61 pistett\xc3\xa4, ja pudotuspeleiss\xc3\xa4 7 ottelussa 1+5=6 pistett\xc3\xa4.\n_START_SECTION_\nKausi 2008\xe2\x80\x932009\n_START_PARAGRAPH_\nMestaruuden ratkettua TuTo ilmoitti, ett\xc3\xa4 uudeksi p\xc3\xa4\xc3\xa4valmentajaksi nousee kakkosvalmentajana toiminut Petri Niukkanen. TuTo ilmoitti liiganousun olevan pitk\xc3\xa4n aikav\xc3\xa4lin tavoite, mutta SM-liigakarsintapaikasta \xe2\x80\x9dtaisteltaisiin tosissaan\xe2\x80\x9d kauden 2008\xe2\x80\x932009 p\xc3\xa4\xc3\xa4tteeksi. Joukkueen aiempi valmentaja Ismo Lehkonen siirtyi liigaseura Jokerien toiseksi valmentajaksi kaudeksi 2008-2009._NEWLINE_TuTon pelaajarunko koki mestaruuskauden j\xc3\xa4lkeen paljon muutoksia, SM-liigaan siirtyneiden ja uransa lopettaneiden avainpelaajien lis\xc3\xa4ksi useita pelaajia l\xc3\xa4hti ulkomaille ja muihin Mestis-seuroihin. Joukkueesta l\xc3\xa4hti edellisen mestaruuskauden p\xc3\xa4\xc3\xa4tytty\xc3\xa4 SM-liigaan muun muassa Kai Syv\xc3\xa4salmi, Tuomas Muhonen, Jouni Virpi\xc3\xb6, Petri Koivisto, Aki Kein\xc3\xa4nen ja Joni Lindl\xc3\xb6f. Puolustaja Mikko Heiskanen siirtyi Kookoon riveihin & Andreas Pietil\xc3\xa4 Ruotsiin. Osa pelaajista my\xc3\xb6s lopetti uransa._NEWLINE_TuTo hankki tulevalle kaudelle uusia vahvistuksia. Kokenut k\xc3\xa4rkipuolustaja Markus Laine siirtyi Turkuun Ranskan p\xc3\xa4\xc3\xa4sarjasta, jossa Laine pelasi Avalanches du Mont-Blancin joukkueessa. Puolustukseen hankittiin my\xc3\xb6s Juhani Uusitalo Jokipojista sek\xc3\xa4 Ruotsista siirtyv\xc3\xa4 Christopher Dahla. Uudeksi ykk\xc3\xb6smaalivahdikseen TuTo sai LeKist\xc3\xa4 siirtyv\xc3\xa4n turkulaisl\xc3\xa4ht\xc3\xb6isen ex-liigavahdin Juho Santasen, Kim T\xc3\xb6rnstr\xc3\xb6min jatkaessa kakkosena. Hy\xc3\xb6kk\xc3\xa4\xc3\xa4j\xc3\xa4t Jussi Tapio, Ville-Matti Koponen, Ilkka Saarela sek\xc3\xa4 Petteri Tasku liittyiv\xc3\xa4t joukkueeseen._NEWLINE_Osa vahvistuksista kuten Tasku j\xc3\xa4ttiv\xc3\xa4t joukkueen nopeasti, mutta vastaavasti puoli vuotta poissa ollut Tero Forsell palasi joukkueen riveihin loppukaudeksi. Forsell rikkoi kaudella my\xc3\xb6s 500 tehopisteen rajan ja vahvisti asemiaan TuTon kaikkien aikojen parhaana pistemiehen\xc3\xa4._NEWLINE_Vuoristoratamainen kausi alkoi lukuisilla voitoilla, jotka veiv\xc3\xa4t seuran sarjak\xc3\xa4rkeen. T\xc3\xa4m\xc3\xa4n j\xc3\xa4lkeen koitti kahdeksan per\xc3\xa4kk\xc3\xa4isen tappion putki, joka tiputti joukkueen l\xc3\xa4helle pohjaa. T\xc3\xa4m\xc3\xa4n j\xc3\xa4lkeen joukkue pelasi tasaisesti, kunnes otti loppukirin runkosarjan viimeisell\xc3\xa4 nelj\xc3\xa4nneksell\xc3\xa4 ja nousi lopulta viidenneksi. TuTon Jarmo Jokila voitti Mestiksen runkosarjan pistep\xc3\xb6rssin. My\xc3\xb6s Tuukka Pulliainen ja Markku Vuorisalo olivat pistep\xc3\xb6rssin parhaimmiston joukossa._NEWLINE_Loukkaantumisten vaivaama joukkue pelasi pudotuspelit vain kolmella kent\xc3\xa4ll\xc3\xa4, mutta puoliv\xc3\xa4lieriss\xc3\xa4 TuTo kuitenkin kukisti nelj\xc3\xa4nneksi sijoittuneen KooKoon otteluvoitoin 3\xe2\x80\x932 ja eteni v\xc3\xa4lieriin. V\xc3\xa4lieriss\xc3\xa4 vastaan tullut runkosarjan voittaja Jokipojat oli vahvempi ja vei sarjan 3\xe2\x80\x931. TuTo p\xc3\xa4\xc3\xa4tyi pronssiotteluun, jonka se h\xc3\xa4visi Kajaanin Hokille.\n_START_SECTION_\nTuTo Hockey 2010-luvulla\n_START_PARAGRAPH_\nTuTo voitti pronssia Mestiksess\xc3\xa4, kausilla 2012-2013 sek\xc3\xa4 2013-2014. Tuolla j\xc3\xa4lkimm\xc3\xa4isell\xc3\xa4 kaudella (2013-2014) se voitti my\xc3\xb6s runkosarjan mestaruuden._NEWLINE_Kiekkokauden kev\xc3\xa4\xc3\xa4ll\xc3\xa4 2016-2017 saapui Leijonien legenda Petteri Nummelin Norjan Storhamar Dragonsista ja GET-ligaenista. Nummelinin tuoma lis\xc3\xa4panostus riitti siivitt\xc3\xa4m\xc3\xa4\xc3\xa4n TuTo:n playoff-peleihin, muttei mitalisijoille. Nummelin pelasi hy\xc3\xb6kk\xc3\xa4\xc3\xa4j\xc3\xa4pelaajana pelipaidan numerolla #33. Nummelin tehtaili useita tehopisteit\xc3\xa4. Kausi p\xc3\xa4\xc3\xa4tyi _NEWLINE_Kaudeksi 2017-2018 TuTo Hockeyn A-nuoret nousivat liigatasolle ASML: aan. Siit\xc3\xa4 vastaavasti Mestikseen putosi Kiekko-Vantaa. Kauden p\xc3\xa4\xc3\xa4teksi Tuto sijotui toiseksi h\xc3\xa4viten Keupalle  sarjan 4-2 _NEWLINE_Kaudella 2018-2019 Tuto sijotui runkosarjassa viidekski, Pudotuspeliss\xc3\xa4  TuTo kohtasi ensim\xc3\xa4isell\xc3\xa4 kierroksella nelj\xc3\xa4nksi sijoutunen   SaPKon jonka TuTo voitti 4-2 , toisella kieroksella TuTo kohtasi ketter\xc3\xa4n jolle TuTo h\xc3\xa4vissi suoran nelj\xc3\xa4ss\xc3\xa4 peliss\xc3\xa4 sarjan, joka voitti loppuksi koko mestiksen. Prossinpeliss\xc3\xa4 Tuto Voitti Lekin  1-0. Kauden j\xc3\xa4lkeen kolme ja puolivuotta valmentaanut  Miika Elomo ja Marko Kiprusoff Siirtyi Norjan  Storhamar Ishockey. _NEWLINE_Kaudeksi 2019-2020 TuTon p\xc3\xa4\xc3\xa4valmentaksi siirtyi  Antti Virtanen\n_START_SECTION_\nPelaajia\n_START_PARAGRAPH_\nUrpo Yl\xc3\xb6nen aloitti uransa TuTon paidassa kaudella 1962\xe2\x80\x931963, ja edusti joukkuetta aina kauden 1975 loppuun saakka.\n_START_SECTION_\nTuTo SM-sarjassa 1965\xe2\x80\x931975\n_START_PARAGRAPH_\nSeppo Lindstr\xc3\xb6m toimi 1960\xe2\x80\x931970-luvuilla useita kausia TuTon kapteenina.\n_START_SECTION_\nTeemalaulu \xe2\x80\x9dL\xc3\xa4tty\xc3\xa4 pussiin\xe2\x80\x9d\n_START_PARAGRAPH_\nHannu Takalan s\xc3\xa4velt\xc3\xa4m\xc3\xa4 L\xc3\xa4tty\xc3\xa4 pussiin -kappale on ollut joukkueen teemana jo 1980-luvulta l\xc3\xa4htien. Nykyisin kappaletta soitetaan aina, kun kotijoukkue TUTO Hockey tekee maalin.\n_START_SECTION_\nTuTo Rebels\n_START_PARAGRAPH_\nAilahtelevaisesti toiminut TuTon kannatustoiminta on aktivoitunut 2000-luvun puoliv\xc3\xa4lin j\xc3\xa4lkeen. Vuonna 2006 j\xc3\xa4rjestettiin vuosien tauon j\xc3\xa4lkeen fanimatka, ja vuonna 2007 perustettiin TuTon fanikerho, joka sai nimekseen TuTo Rebels. TuTo-faneilla on oma vakiintunut alueensa Kupittaan hallin katsomossa, ja fanikerholla on oma keskustelufooruminsa._NEWLINE__NEWLINE_Rebels j\xc3\xa4rjest\xc3\xa4\xc3\xa4 my\xc3\xb6s fanimatkoja. Ensimm\xc3\xa4inen kauden 2007\xe2\x80\x932008 matka tehtiin 9. joulukuuta 2007 Vaasaan, jossa TuTo voitti kotijoukkue Sportin luvuin 1\xe2\x80\x938. Valmentaja Lehkonen antoi joukkueensa suorituksesta osakunnian Rebels-faneille: _NEWLINE_\xe2\x80\x9d- Pelaajat saivat varmasti paljon virtaa fanien kannustuksesta, uskoi Lehkonen.\xe2\x80\x9d_NEWLINE_.'